DERICK MILTON-SIMIYU WAZIRI wa
Katiba na Sheria, Balozi Augustine Mahiga na Mkurugenzi Mkuu wa Mashtaka, Biswalo
Mganga, wameshangazwa wafungwa watu wazima kuchanganywa na watoto chini ya
miaka 18 magerezani mikoa ya Simiyu na Mara. Mbali na
hilo, viongozi hao wameshangazwa pia kukuta idadi kubwa ya watu waliopo
magereza ya mikoa hiyo, robo tatu wakiwa ni mahabusu huku wengine wakiwa ni
wafungwa kamili baada ya kuhukumiwa. Tukio hilo
limetokea jana mara baada ya viongozi hao kuhitimisha ziara ya kikazi ya
kuangalia mazingira ya utoaji haki na haki jinai mikoa ya Simiyu na Mara. Katika ziara
hiyo iliyoaanza Julai 9 hadi jana, viongozi hao walitembelea magereza ya
Tarime, Mugumu-Serengeti, Bunda na Bariadi na kuongea na wafungwa, watumishi wa
mahakama, polisi na Taasisi ya Kuzuia na Kupambana na Rushwa (Takukuru). “Tulikutana
na watoto wote tuliowakuta kwenye magereza hayo na kusikiliza kesi zao, ambapo DPP
alitoa uamuzi wa kuwafutia kesi baadhi yao,” alisema Balozi Mahiga. DPP Mganga
alisema utaratibu wa kuwachanganya watoto wadogo na watu wazima magereza
unakinzana na Sheria ya Mtoto ya mwaka 2009, ambayo inataka wapelekwe gereza la
watoto. “Kutokana na
mazingira ya nchi pamoja na kesi za watoto hao, tumewaelekeza watu wa magereza
kuwatengea maeneo yao maalumu, kuwepo kwa gereza lao, pamoja na askari wa
kuwahudumia ambao wamepewa mafunzo ya kuwatunza. “Vile vile
tunaomba jamii ibadilike na kuwalea watoto wao katika mienendo mizuri ili
wasijiingize katika uhalifu, kwani huko pia tumewakuta watoto wenye kesi za
mauaji, huku wengine wakiwa na kesi za kawaida ambazo tumezifuta na wameachiwa
huru,” alisema. DPP Mganga alisema
kuna baadhi kulingana na mazingira ya kesi zao hawakuweza kuwafutia ila wameelekeza
wawekwe katika mazingira maalumu kama sheria inavyotaka. Pamoja na
mambo mengine, viongozi hao pia walibainisha kuwa baadhi ya wafungwa waliwataja
watumishi wa magereza kujihusisha na vitendo vya rushwa, na Dk. Mahiga aliagiza
mamlaka za uchunguzi kufanyia kazi tuhuma hizo kisha kuwachukulia hatua kali
wahusika.